
V Bratislave, dňa 30. augusta 2013
IRÁN: Róhání môže vyšetrením nábožensky motivovanej vraždy ukázať svoj postoj k ľudským právam
NEW YORK – Iránsky prezident Hassan Róhání môže ukázať, či chce pokračovať v šľapajách svojho predchodcu a nechať aby nedávna vražda prominentného bahája zostala nevyšetrená, alebo môže svetu ukázať svoj postoj k spravodlivosti a ľudským právam, uviedla vo štvrtok Bani Dugal, predstaviteľka Svetového bahájskeho spoločenstva pri OSN. Ataolláha Rezváního uniesli a popravili strelou do zátylka v sobotu v juhoiránskom meste Bandar Abbas.

„Existuje veľké podozrenie, že zabitie pána Ataolláha Rezváního bolo motivované náboženskými predsudkami,“ uviedla Dugal na pôde Organizácie Spojených národov. „Preto je mimoriadne dôležité, aby ho vláda bezodkladne vyšetrila na najvyššej úrovni na základe jej medzinárodných záväzkov. V posledných rokoch sa duchovní a predstavitelia úradov v Iráne usilujú vytvárať atmosféru protibahájskej nenávisti prostredníctvom kázní a štátnych médií,“ povedala Dugal. „Novovymenovaná vláda prezidenta Hassana Róháního má teraz jasnú možnosť. Môže pokračovať v tom, čo robil jeho predchodca, a umožniť, aby k takýmto incidentom dochádzalo bez potrestania, čím by svetu ukázala, že sa nič nezmenilo. Alebo môže svetu ukázať, že je odhodlaná podporovať spravodlivosť a ľudské práva pre všetkých Iráncov,“ vysvetlila.

Podľa správ z Iránu Rezváního strelili zozadu do hlavy útočníci, ktorí ho zrejme prinútili, aby ich odviezol do odľahlej oblasti v blízkosti železničnej stanice na predmestí Bandar Abbasu. Jeho telo bolo objavené v nedeľu po tom, ako sa nevrátil domov.

Zavraždenie Rezváního prišlo po sérii incidentov, ktoré ho mali zrejme prinútiť, aby s rodinou opustil mesto. Prednedávnom sa dostal pod tlak agentov z ministerstva rozviedky, ktorí vyprovokovali jeho prepustenie z miesta v oblasti čistenia vody. Iba nedávno začal dostávať výhražné telefonáty od neznámych ľudí. Všetko sa to odohralo v priebehu posledných pár rokov v čase slovných útokov v kázňach miestnych duchovných.

Od roku 2005 bolo v Iráne zavraždených alebo zomrelo za podozrivých okolností najmenej deväť bahájov. 52 ďalších sa stalo terčmi psychických útokov, a to zo strany vládnych agentov, ako aj neznámych útočníkov v civilnom oblečení, pričom všetko sa odohralo bez stíhania.


„Ľudia v Bandar Abbas pána Rezváního dobre poznali a vážili si ho ako počestného a nápomocného muža,“ doplnila Dugal. „Aj keď sa ho zlé sily snažili dostať z mesta, on sa iba usiloval slúžiť, čo napokon viedlo k jeho predčasnej smrti.“ Zostali po ňom manželka a dve deti.

